ფულხენსიო ბატისტა

ფულხენსიო ბატისტა ი სალდივარი (; დ. 16 იანვარი, 1901, ბანესი, კუბა — გ. 6 აგვისტო, 1973, გუადალმინა, ესპანეთი) —  კუბის მმართველი. კუბის ლეგიტიმური პრეზიდენტი 1940–1944 წლებში და დიქტატორი 1952–1959 წწ. მეორედ ხელისუფლებაში მოვიდა სახელმწიფო გადატრიალების გზით. დაამხეს კუბის რევოლუციის შედეგად 1959 წლის 1 იანვარს. 

დაიბადა 1901 წლის 16 იანვარს ოლგინის პროვინციის ქალაქ ბანესში. მამა - ბელისარიო ბატისტა პალერმო, დედა - კარმელა სალდივარ გონსალესი მონაწილეობდნენ კუბის ესპანეთისაგან დამოუკიდებლობისათვის ბრძოლაში. დაბადებისას დედამისმა უწოდა რუბენი და მისცა თავისი გვარი სალდივარი, მაგრამ მამამისს არ სურდა ამ სახელით დაერეგისტრირებინა თავისი შვილი. 1939 წლამდე ქალაქ ბანესის ყველა მონაცემში ბატისტა მოხსენიებულია, როგორც რუბენ სალდივარი, მაგრამ 1939 წელს საპრეზიდენტო არჩევნებზე კანდიდატურა წააყენა  ფულხენსიო ბატისტას სახელითა და გვარით, თუმცა აღმოჩნდა, რომ ასეთი პირი იურიდიულად არ არსებობდა, ამისათვის სასამართლოს გადაუხადა 15 000 კუბური პესო, რათა იურიდიულად დარეგისტრირებულიყო ფულხენსიო ბატისტას სახელწოდებით. 

1933 წელს სათავეში ჩაუდგა სახელმწიფო გადატრიალებას. გახდა ქვეყნის დე-ფაქტო მმართველი 1940 წელს კი ქვეყნის მეთაურის თანამდებობა დე-იურედაც დაიკავა. 1944 წელს დამარცხდა საპრეზიდენტო არჩევნებში რამონ გრაუსთან და თანამდებობას დაემშვიდობა 8 წლით. 

1952 წლის საპრეზიდენტო არჩევნებში სამი კანდიდატურა იყო რობერტო აგრამონტე, კარლოს ევია და ფულხენსიო ბატისტა, რომელსაც გამარჯვების ყველაზე ნაკლები შანსი ჰქონდა. როდესაც საბოლოოდ ცხადი გახდა, რომ არჩევნების მოგების არანაირი შანსი არ იყო, ბატისტამ 1952 წლის 10 მარტს ორგანიზება გაუკეთა სახელმწიფო გადატრიალებას. ხელისუფლებას ჩამოაშორა პრეზიდენტი კარლოს პრიო სოკარასი და 2 წლით თავი გამოაცხადა დროებით პრეზიდენტად. 

მისი ხელისუფლებაში მოსვლიდან მალევე დაიწყო ბრძოლა მისი მმართველობის წინააღმდეგ. საბოლოოდ მისი მმართველობა დამხობილ იქნა 1959 წელს კუბის რევოლუციის შედეგად. ბატისტა კუბიდან სანტო-დომინგოში გაიქცა, საიდანაც პორტუგალიაში, შემდეგ კი ესპანეთში გადავიდა, სადაც გარდაიცვალა კიდეც 1973 წელს გულის შეტევით.  დაკრძალულია მადრიდში სან-ისიდოროს სასაფლაოზე. 

იხილეთ აგრეთვე
 კუბის პრეზიდენტი
 კუბის რევოლუცია

რესურსები ინტერნეტში

 Fulgencio Batista  
 Fulgencio Batista  
 What Castro Found  
 January 1, 1959: "Cuban Dictator Batista Falls From Power" 
 Fulgencio Batista Zaldívar Collection

სქოლიო

კატეგორია:კუბის პრეზიდენტები
კატეგორია:დაბადებული 16 იანვარი
კატეგორია:დაბადებული 1901
კატეგორია:გარდაცვლილი 6 აგვისტო
კატეგორია:გარდაცვლილი 1973
კატეგორია:მეორე მსოფლიო ომის პოლიტიკური ლიდერები
კატეგორია:გადატრიალების შედეგად თანამდებობიდან გადაყენებული ლიდერები
კატეგორია:ლიდერები რომლებმაც ძალაუფლება ხელში აიღეს პუტჩით